Ягор Зубовіч

**Ягор Зубовіч** ( 1 чэрвеня 1989 году) — беларускі футбаліст, нападнік «Менску». Удзельнік летніх Алімпійскіх гульняў 2012 году.

## Кар’ера
### Клюбная
Пачаў займацца футболам ва Ўзьдзе, пасьля трапіў у Менск. Гуляў за розныя клюбы. Выдатна правёў сэзон 2011 году, стаўшы найлепшым бамбардзірам бабруйскай «Белшыны» і адным з найлепшых у чэмпіянаце. У сьнежні 2011 году перайшоў у беластоцкую «Ягелёнію». Але праз два тыдні быў звольнены галоўны трэнэр польскай каманды Чэслаў Міхневіч, а новы трэнэр ня бачыў Зубовіча ў складзе. У выніку Ягор вярнуўся ў Беларусь, трапіўшы ў арэнду ў наваполацкі «Нафтан». Пазьней арэнда падаўжалася, у студзені 2013 году чарговы раз было падпісана арэнднае пагадненьне.

У ліпені 2013 году з «Нафтанам» перайшоў на правах арэнды ў гарадзенскі «Нёман». У гарадзенскім клюбе здолеў замацавацца ў якасьці асноўнага нападніка. Па заканчэньні сэзону вярнуўся ў «Ягелёнію», але ня здолеў прыглянуцца трэнэрскаму штабу і ў лютым 2014 году зноў выправіўся ў Горадня. Першую палову сэзону 2014 году правёў у якасьці цэнтральнага нападніка, пасьля апусьціўся на месца атакуючага паўабаронцы. З 12 галамі стаў найлепшым бамбардзірам клюбу ў сэзоне.

У студзені 2015 году, пакінуўшы «Нёман» па заканчэньні арэнды, далучыўся да стану «Ягелёніі». Аднак, у выніку ня трапіў на збор беластоцкага клюбу ў Турэччыне. У выніку выправіўся на прагляд у «Слуцак», зь якім у сакавіку 2015 году падпісаў арэнднае пагадненьне. З 8 галамі стаў найлепшым бамбардзірам «Слуцка» ў сэзоне 2015 году. Па заканчэьнні сэзону вярнуўся з арэнды ў «Ягелёнію». У сакавіку 2016 году ў аднабаковым парадку скасаваў пагадненьне з польскім клюбам праз сыстэматычную нясплату заробку. Неўзабаве прыбыў на прагляд у менскае «Дынама» і падпісаў кантракт. У складзе дынамаўцаў стаў перадусім выходзіць на замену. У сьнежні 2016 году па заканчэньні кантракта пакінуў сталічны клюб.

У лютым 2017 году праходзіў прагляд у карагандзінскім «Шахтары», але пазьней далучыўся да «Тарпэда-БелАЗ» і неўзабаве падпісаў кантракт з гэтым клюбам. У складзе жодзінцаў быў адным з асноўных нападнікаў, правёў усе 30 матчаў чэмпіянату. З 11 галамі стаў найлепшым бамбардзірам каманды. Па заканчэньні сэзону ў лістападзе 2017 году пакінуў «Тарпэда-БелАЗ». У сьнежні 2017 году стаў гульцом малайзійскага клюбу «Малака Юнайтэду». Быў асноўным нападнікам каманды, у сэзоне 2018 году з 12 галамі стаў чацьвертым бамбардзірам чэмпіянату Малайзіі. У сьнежні 2018 году пакінуў клюб.

У студзені 2019 году ў чарговы раз стаў гульцом менскага «Дынама». У пачатку сэзону 2019 году часьцей выходзіў на замену, пасьля пачаў звычайна зьяўляцца ў стартавым складзе. У пачатку 2020 году трэнаваўся з дынамаўцамі, аднак у лютым па пагадненьні бакоў пакінуў сталічны клюб. У хуткім часе далучыўся да казаскага клюбу «Жэтысу» і неўзабаве падпісаў зь ім кантракт. У складзе «Жэтысу» пераважна выходзіў на замену. У студзені 2021 году стала вядома, што Зубовіч разам зь іншымі беларускімі футбалістамі пакінуў «Жэтысу».

У лютым 2021 году трэнаваўся з гарадзенскім «Нёманам» і неўзабаве падпісаў кантракт. Паводле вынікаў сэзону 2023 году з 14 галамі стаў другім бамбардзірам чэмпіянату Беларусі і дапамог «Нёману» заваяваць срэбраныя мэдалі. У студзені 2024 году на два гады падоўжыў кантракт з гарадзенскім клюбам. 24 траўня 2025 году выйшаў на замену на 63-й хвіліне фінальнага матчу Кубка Беларусі супраць «Тарпэда-БелАЗ», а на 80-й хвіліне аформіў трэці гол, усталяваўшы канчатковы лік 3:0 на карысьць гарадзенцаў. Такім чынам, ён стаў уладальнікам кубка краіны другі сэзон запар і трэці раз у кар’еры. Адкладзены матч 3-га туру, які быў згуляны 18 чэрвеня 2025 году, стаў для нападніка 400-м у Найвышэйшай лізе. На пачатку 2026 году Зубовіч стаў футбалістам «Менску».

### Міжнародная
Гуляў за моладзевыя зборныя розных узростаў. У 2011—2012 гадах выступаў у алімпійскай зборнай Беларусі.

## Дасягненьні
* Срэбраны прызэр чэмпіянату Беларусі: 2023, 2024
* Бронзавы прызэр чэмпіянату Беларусі: 2016
* Уладальнік Кубка Беларусі: 2012, 2024, 2025
* У сьпісе 22 найлепшых футбалістаў чэмпіянату Беларусі: 2011, 2023

## Статыстыка

## Крыніцы

## Вонкавыя спасылкі
* Статыстка «ПБ-Инфо»
* Профіль на soccerway.com

Катэгорыя:Нарадзіліся ва Ўзьдзе
Катэгорыя:Беларускія футбалісты
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году
Катэгорыя:Футбалісты клюбу «Партызан» Менск
Катэгорыя:Футбалісты клюбу «Дынама» Менск
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Белшына» Бабруйск
Катэгорыя:Футбалісты клюбу «Нафтан» Наваполацак
Катэгорыя:Футбалісты клюбу «Нёман» Горадня
Катэгорыя:Футбалісты клюбу «Слуцак»
Катэгорыя:Футбалісты клюбу «Тарпэда» Менск
Катэгорыя:Футбалісты клюбу ПМЦ Паставы
Катэгорыя:Футбалісты клюбу «Малака Юнайтэд»
Катэгорыя:Футбалісты клюбу «Жэтысу» Талдыкарган